
R E F E R A T
privind propunerea de organizare a ZILELOR ENERGIEI TIMIŞORA 2014 

în cadrul EUROPEAN  SUSTAINABLE ENERGY WEEK

În cursul anului 2010, prin Hotărârea Consiliului Local al Municipiului Timişoara nr.228 228/29.06.2010, Municipiul Timişoara a aderat la Convenţia Primarilor (Covenant of Mayors).  Odată cu aprobarea aderării,  Municipiului Timişoara îi revin angajamente concrete, printre care şi organizarea de „Zile ale Energiei”, în colaborare cu Comisia Europeană şi cu alte părţi interesate, permiţând cetăţenilor să beneficieze direct de oportunităţile şi avantajele oferite de o utilizare mai inteligentă a energiei şi informarea în mod regulat a mass-mediei locale cu privire la evoluţiile planului de acţiune.
Acest eveniment  presupune organizarea de forumuri pentru energie durabilă, de discuţii, întâlniri şi activităţi specifice Zilei Energiei, activităţi de  informare şi conştientizare adresate  locuitorilor, activităţi artistice, concursuri, activităţi în aer liber,  campanii de conştientizare, etc. 

Evenimentul Ziua Energiei 2014 urmează a se desfăşura în conformitate cu Ghidul de organizare a Zilelor Energiei, aprobat de Comisia Europeană.  
Pentru anul 2014, a noua ediţie a Săptămânii Europeani a Energiilor Durabile (European  Sustainable Energy Week) este aprobată a fi organizată în perioada 23-27 Iunie.

În acest sens, PROPUNEM:

1. 
Propunem organizarea „ZILELOR ENERGIEI  TIMIŞOARA 2014”  în zilele de 25-26.06.2014.

Organizarea acestui eveniment, trebuie să ia în considerare şi următoarele raţiuni: oportunitatea integrării evenimentului într-o amplă campanie - organizată la nivel european,  diseminarea unor informaţii importante privind noile tehnologii aplicabile în domeniile relevante schimbărilor climatice (energii regenerabile, eficienţă energetică, biocombustibili, biomasă, achiziţii publice verzi, etc.), promovarea tehnologiilor sustenabile şi a bunelor practici în aceste domenii, promovarea imaginii Municipiului Timişoara şi  informarea  cetăţenilor cu privire la problemele legate de schimbările climatice şi eficienţă energetică.  

De asemenea, se analizează posibilitatea organizării unor evenimente în  spaţiul public al municipiului Timişoara, în aer liber, având ca scop promovarea  mobilităţii,  circulaţiei pietonale, dar şi a unor activităţi pentru promovarea modalităţii de transport velo.

De asemenea, realizarea unui material de informare şi diseminare a informaţiilor privind  eficienţa energetică, gestiunea deşeurilor şi comportamentul responsabil faţă de natură îl considerăm necesar. Posibilităţile de realizare a materialelor atât în formă tipărită cât şi în format electronic este recomandabilă, în scopul sensibilizării unor segmente cât mai mari ale populaţiei.

La acest eveniment se intenţionează invitarea şi angrenarea de reprezentanţi ai autorităţilor administraţiei publice locale  şi judeţene, autorităţile pentru protecţia mediului,  cadre didactice din mediul preuniversitar şi universitar, specialişti din domeniul energiilor regenerabile, invitaţi din oraşele înfrăţite cu municipiul Timişoara şi invitaţi din oraşele cu experienţă în domeniul eficienţei energetice, asociaţii şi organizaţii non guvernamentale în domeniu, instituţii de specialitate şi societăţi comerciale, reprezentanţi ai  mass-media, alte persoane interesate.

Urmare a activităţilor care se vor desfăşura în unităţile de învăţământ, se intenţionează lansarea  unui  concurs de postere pentru  evenimentul  ZILELE ENERGIEI TIMIŞOARA 2014 pe tematica energiilor regenerabile, sustenabilităţii în mediul urban şi a ecologiei. Susţinerea financiară a acestor activităţi ale evenimentului  urmează a se asigura din bugetul local al municipiului Timişoara.
2. 
Aprobarea alocării sumei de  30.000 lei de la bugetul local, Capitolul  74.02. „Protecţia mediului”, în vederea organizării acestui eveniment. Această sumă va asigura cheltuielile pentru  transmiterea de invitaţii, cheltuielile pentru organizarea evenimentului, materialele pentru activităţile  de organizare a evenimentelor în aer liber, a materialelor de promovare şi diseminare, etc.

Programul evenimentului va fi conceput şi realizat de către Direcţia de Mediu împreună cu reprezentanţii celorlalte  direcţii de specialitate ale Primăriei Municipiului Timişoara, urmând a fi aprobat de către conducerea Primăriei Municipiului Timişoara. Se va  analiza şi oportunitatea  cooptării unor instituţii/asociaţii/ONG-uri interesate, în calitate de co-organizatori.

3.
Aprobarea înregistrării evenimentului organizat de Municipiul Timişoara şi a programului de acţiuni  pe portalul - European Union Sustainable Energy Week, Energy Days in Europe, http://www.eusew.eu/energy-days/europe în vederea mediatizării şi promovării acestuia. 
4.
Aprobarea încheierii unor contracte de sponsorizare între Municipiul Timişoara şi persoane fizice şi juridice interesate pentru sprijinirea şi participarea la evenimentul „ZILELE ENERGIEI TIMIŞOARA 2014” şi semnarea acestora de către Domnul Nicolae ROBU –  Primarul Municipiului Timişoara. 

